Oddvitar þeirra 5 framboða sem bjóða fram í sveitarfélaginu . Undanfarin tvö kvöld hafa frambjóðendur fyrir sveitarstjórnar-kosningarnar í Borgarbyggð staðið fyrir opnum framboðsfundum í sveitarfélaginu . Á mánudag var fundur í Lindartungu og í gærkvöldi í Logalandi . Í kvöld verður síðasti sameiginlegi fundurinn og verður hann í Menntaskóla Borgarfjarðar og hefst klukkan 20:30 . Góð fundarsókn var á fundinum í gær , en þá mættu talsvert fleiri almennir gestir , en fjöldi þeirra sem tengdir eru framboðslistunum beint . Byrjað var á framsöguerindum þar sem flokkarnir kynntu helstu stefnumál sín en síðan var opnað fyrir spurningar úr sal . Meðal þess sem rætt var um má nefna fjármál sveitarsjóðs , niðurskurð í skólamálum , markaðssetningu og sókn sveitarfélagsins til að snúa vörn í sókn , umhverfismál , samgöngur innan héraðs og veg um Uxahryggi , eyðingu refa og minka , sölu fasteigna á borð við eignarhluta í Faxaflóahöfnum og margt fleira .